《画竹行》
明代·李梦阳

鄢陵王孙称竹溪，手自栽竹堂东西。巳诧白昼雷雨入，遽使六月秋云低。

王孙拈笔传竹神，不得乃忆能传人。黄筌异世与可灭，本朝颇数东吴真。

一幅千金掷不惜，有时客来挂之壁。壁上阶前翠相射，风行琳琅戛摩仄，四座慄慄生寒色。

陂陀沙屿意势远，洞庭木落潇湘晚。白云悠悠去不返，丛篁寂寞双妃怨。

于乎画形难画心，黄陵鹧鸪啼至今。月不常盈日中昃，人生何必长悲吟。

堂有佳宾膝有琴，美酒一酌还一斟。竹溪子，斟竹叶，歌竹枝，醉据玉案吹参差。

左杯酹竹右画师，李乎孔乎吾则谁。更须名手画六逸，并画王孙逸为七。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。